

PODACI O PROGRAMU

Naziv programa: Program podrške razvoju privatnim preduzećima i poduzetnicima sa područja Bosansko-podrinjskog kantona Goražde

Budžetski korisnik: Ministarstvo za privredu

Budžetski razdjel: 17

Ekonomski kod: 614 500

Analitički kod POD 001

Naziv analitičkog koda: Subvencije privatnim preduzećima i poduzetnicima

Period realizacije programa: 01.01.2024. - 31.12.2024.

Ukupna vrijednost programa: 500.000 KM

Odgovorna osoba: Zijad Briga,

Pozicija odgovorne osobe: Ministar

Kontakt osoba za program: Hadžiomerović Melida

Kontakt telefon: +387-38-228-640

Kontakt e-mail: melida.hadziomerovic@bpkg.gov.ba

Datum usvajanja programa: 26.02.2024. godine

Saglasnost: Saglasnost na program utroška dala je Vlada Bosansko-podrinjskog kantona Goražde Odlukom, broj: 03-11-410/24)

Internet: [www.mp.bpkg.gov.ba](http://www.mp.bpkg.gov.ba)

Na osnovu člana 46. Zakona o izvršenju Budžeta Bosansko-podrinjskog kantona Goražde za 2024. godinu (''Službene novine Bosansko-podrinjskog kantona Goražde“, broj: 16/23) i Zakona o budžetima Federacije BiH (“Službene novine Federacije BiH“, br.19/06), Ministarstvo za privredu Bosansko-podrinjskog kantona Goražde utvrđuje:

**P R O G R A M U T R O Š K A S R E D S T A V A**

Budžeta Bosansko-podrinjskog kantona Goražde za 2024. godinu

sa ekonomskog koda 614 500 - Subvencije privatnim preduzećima i poduzetnicima

TAČKA 1.

NAZIV PROGRAMA

Naziv Programa utroška sredstava Budžeta Ministarstva za privredu Bosansko-podrinjskog kantona Goražde sa ekonomskog koda 614500– Subvencije privatnim preduzećima i poduzetnicima glasi: **Program podrške privatnim preduzećima i poduzetnicima sa područja Bosansko-podrinjskog kantona Goražde** (u daljem tekstu: Program).

TAČKA 2.

OPIS PROGRAMA

1. Program je izrađen u skladu sa:
2. Budžetom Bosansko-podrinjskog kantona Goražde za 2024. godinu;
3. Zakonom o izvršenju budžeta Bosansko-podrinjskog kantona Goražde za 2024. godinu;
4. Strategijom razvoja Bosansko-podrinjskog kantona Goražde za period 2021. - 2027. godine.
5. Program osigurava da se planirana sredstva iz budžeta Ministarstva za privredu koriste na transparentan, specifičan, mjerljiv način, sa svrhom da se podrži:
6. privredni razvoj, podrška privrednim subjektima kroz sufinansiranje radova i nabavku opreme za rekreacione komplekse – bazene otvorenog tipa na području Grada Goražde;
7. provođenje drugih mjera koje doprinose razvoju privrede, unaprijeđenju djelatnosti, infrastrukture i poboljšanja uslova za rad uposlenih;
8. otvaranje novih radnih mjesta.

Program obuhvata:

1. odredbe o početku i rokovima provođenja programa,
2. opšti i posebni ciljevi programa za 2024. godinu,
3. potrebna sredstva za provođenje programa,
4. kriterije za raspodjelu sredstava,
5. procedure apliciranja, selekcije i evaluacije projekata i zahtjeva za sredstvima,
6. prioriteti, finansijski kriteriji i način rangiranja,
7. naziv korisnika sredstava,
8. procjenu rezultata,
9. procjenu nepredviđenih rashoda i rizika.
10. Program definiše bitne elemente za dobijanje saglasnosti od strane Vlade u skladu sa Zakonom o izvršenju budžeta Bosansko-podrinjskog kantona Goražde (svrha programa, opšti i posebni ciljevi, kriteriji za raspodjelu sredstava, korisnike sredstava, način procjene rezultata i procjena nepredviđenih rashoda.

TAČKA 4.

POČETAK I ROKOVI PROVOĐENJA PROGRAMA

1. U Programu su definisane aktivnosti za 2024. godinu, a provođenje Programa počinje dobijanjem saglasnosti od strane Vlade Bosansko podrinjskog kantona Goražde i trajaće do 31.12.2024. godine.

TAČKA 5.

OPŠTI I POSEBNI CILJEVI PROGRAMA

(5.1)

Opšti (Osnovni cilj)

Opšti cilj Programa je podrška privrednim društvima, kroz omogućavanje podsticanja ekonomskog razvoja privrednih društava koji se nalaze na području Bosansko-podrinjskog kantona Goražde, kao i privlačenja investitora na prostor Bosansko-podirnjskog kantona Goražde.

(5.2)

(Posebni ciljevi)

Program sadrži posebne ciljeve koji su usklađeni sa opštim ciljem Pograma.

Posebni ciljevi Programa su:

1. podrška privrednim subjektima kroz sufinansiranje radova i nabavku opreme za rekreacione komplekse – bazene otvorenog tipa na području Grada Goražde;
2. podrška privrednim subjektima kroz sufinansiranje nabavke opreme i sredstava za rad neophodnih za obavljanje registrovane djelatnosti,
3. start UP podrška za prvu registraciju djelatnosti u 2024. godini.

(5.3)

(Podrška privrednim subjektima kroz sufinansiranje radova i nabavku opreme za rekreacione komplekse – bazene otvorenog tipa na području Grada Goražde)

U okviru ovog posebnog cilja podrška će se pružiti u vidu sufinansiranja troškova vezanih za radove i nabavku opreme za rekreacione komplekse – bazene otvorenog tipa na području Grada Goražde.

Na područja Grada Goražde trenutno ne postoji rekreacioni kompleks – bazen otvorenog tipa većeg kapaciteta koji bi mogao pružati usluge za obuku djece kroz škole plivanja i rekreativno plivanje.

Na ovaj poseban cilj aplicira se isključivo putem aplikacione forme za projekte po raspisanom javnom pozivu.

(5.4.)

(Podrška privrednim subjektima kroz sufinansiranje nabavke opreme i sredstava za rad neophodnih za obavljanje registrovane djelatnosti)

U okviru ovog posebnog cilja podrška će se pružiti u vidu sufinansiranja troškova vezanih za nabavku mašina, alata i ostale opreme neophodne za obavljanje registrovane djelatnosti, IT opreme i softvera (ukoliko je neophodna za registrovanu osnovnu djelatnost).

Na ovaj poseban cilj aplicira se isključivo putem aplikacione forme za projekte po raspisanom javnom pozivu.

(5.5.)

(Start UP podrška za prvu registraciju djelatnosti u 2024. godini)

U okviru ovog posebnog cilja obezbijedit će se subvencija za start UP podršku prve registracije djelatnosti, u cilju otvaranja novih radnih mjesta i unaprjeđenja djelatnosti na prostoru Bosansko-podrinjskog kantona Goražde.

U okviru ovog posebnog cilja podrška će se pružiti u vidu sufinansiranja troškova vezanih za prvu registraciju djelatnosti (troškovi taksi, advokatske usluge, troškovi kopiranja i ovjeravanja dokumenata, izrada pečata i računovodstvene usluge, troškovi nabavke mašina, alata i ostale opreme neophodne za obavljanje registrovane djelatnosti, mašina za proizvodnju, IT opreme i softvera neophodnih za registrovanu osnovnu djelatnost).

Na ovaj poseban cilj aplicira se isključivo putem aplikacione forme za projekte (iz biznis plana) po raspisanom javnom pozivu.

TAČKA 6.

POTREBNA SREDSTVA ZA PROVOĐENJE PROGRAMA

(6.1)

(Visina sredstava za provođenje programa)

Potrebna sredstva za provođenje Programa definisana su Budžetom Bosansko-podrinjskog kantona Goražde („Službene novine BPK Goražde“, broj: 16/23) na ekonomskom kodu 614 500–Subvencije privatnim preduzećima i poduzetnicima u iznosu od 500.000 KM.

(6.2)

(Maksimalni budžet po komponentama)

1. Programom se utvrđuje visina, odnosno maksimalni iznos sredstava za svaki posebni cilj programa. Maksimalna visina sredstava za pojedinačni, specifični cilj, predstavlja jednu finansijsku komponentu programa.
2. Za svaki poseban cilj, odnosno za svaku finansijsku komponentu programa, definisan je slijedeći maksimalni budžet:
3. Podrška privrednim subjektima kroz sufinansiranje radova i nabavke opreme za rekreacione komplekse – bazene otvorenog tipa na području Grada Goražde

Maksimalni budžet: 350.000 KM

1. Podrška privrednim subjektima kroz sufinansiranje nabavke osnovnih sredstava za rad neophodnih za obavljanje registrovane djelatnosti

Maksimalni budžet: 120.000 KM

1. Start UP podrška za prvu registraciju djelatnosti u 2024. godini

Maksimalni budžet: 30.000 KM

(6.3)

(Redistribucija sredstava)

1. U slučaju potrebe, Ministarstvo za privredu može napraviti redistribuciju sredstava sa jedne na drugu finansijsku komponentu u iznosu do maksimalno 25 procenata od iznosa komponente sa koje se sredstva prenose. Redistribuciju ovih sredstava Ministarstvo za privredu će izvršiti odlukom Ministra za privredu Bosansko-podrinjskog kantona Goražde bez saglasnosti Vlade BPK Goražde.
2. U slučaju izmjene ukupne vrijednosti programa koja je rezultat Izmjene i dopune Budžeta Bosansko-podrinjskog kantona Goražde, preusmjerenja sa drugih kodova ili na druge kodove unutar budžeta Ministarstva za privredu i preusmjeravanja između budžetskih korisnika, Ministarstvo za privredu se ovlašćuje da može vršiti izmjenu i dopunu Programa u skladu sa potrebama na osnovu kojih su donesene Odluke o preusmjeravanju, povećanju ili smanjenju ukupne vrijednosti Programa uz saglasnost Vlade BPK Goražde.

TAČKA 7.

KRITERIJI ZA RASPODJELU SREDSTAVA

(7.1)

(Način raspodjele sredstava)

1. Raspodjela sredstava vrši se dodjelom državne pomoći u novcu, stvarima i pravima za projekte, aktivnosti i mjere u skladu sa ciljevima predviđene tačkom 5. Programa i može biti dodjeljena jednom ili više puta u skladu sa odredbama ovog programa.
2. Raspodjela sredstava u slučaju dodjele državne pomoći u novcu vršiće se (po prvom cilju) nakon objave Javnog poziva i odabira najpovoljnijih aplikanata.
3. Konačne Odluke o dodjeli državne pomoći za pojedinačne projekte, aktivnosti i mjere iz sredstava iz ovog programa na prijedlog Ministarstva za privredu donosi Vlada Bosansko-podrinjskog kantona Goražde.

(7.2)

(Kriteriji za raspodjelu)

1. Kriteriji po osnovu kojeg će se vršiti raspodjela sredstava programa:
2. ispunjavanje opštih uslova za učestvovanje u programu (tačka 7.3),
3. ispunjavanje posebnih uslova za učestvovanje u programu (tačka 7.4).
4. rezultat procesa apliciranja, selekcije i evaluacije projekata i zahjeva (tačka 8.),
5. prioriteti, posebni uslovi i ograničenja za korištenje podrške (tačka 9).

(7.3)

(Opšti uslovi za učestvovanje u programu)

U implementaciji programa primjenjivaće se procedure koje omogućavaju ravnopravno učestvovanje u programu svim licima koja kumulativno ispunjavaju slijedeće opšte uslove:

1. da su registrovana kao privredna društva shodno odredbama Zakona o privrednim društvima F BiH,
2. da imaju registraciju na prostoru Bosansko-podrinjskog kantona Goražde,
3. da obavljaju djelatnost na prostoru Bosansko-podrinjskog kantona Goražde,

(7.4.)

(Posebni uslovi za učestvovanje u programu)

Za svaki poseban cilj Programa, pored opštih, primjenjivaće se i posebni uslovi za učestvovanje u Programu.

1. Posebni uslovi za apliciranje u okviru prvog posebnog cilja su:

a) da su registrovani za pružanje uslužnih djelatnosti bazeni za plivanje,

b) da su registrovani za pružanje usluga smještaja te pripreme i usluživanja hrane (hotelijerstvo i ugostiteljstvo),

c) da se bazen za plivanje nalazi na području Grada Goražde,

d) da je aplikant spreman naredne 3 (tri) godine od puštanja u rad u ljetnoj sezoni da ustupa bazen besplatno za potrebe učenika kroz organizovane obuke djece u Školama plivanja sa područja Bosansko-podrinjskog kantona Goražde,

e) da se aplikant obavezuje u naredne 3 (tri) godine od puštanja u rad u ljetnoj sezoni da izvrši zapošljavanje novih radnika,

f) da se aplikant obavezuje da u naredne 3 (tri) godine od puštanja u rad u ljetnoj sezoni neće vršiti otpuštanje radnika,

1. da su registrovani zaključno sa 31.12.2023. godine, osim u slučaju preregistracije u skladu sa Zakonom o privrednim društvima,
2. da se ne nalaze u procesu stečaja, likvidacije ili blokade računa,
3. da nemaju neizmirenih obaveza za poreze i doprinose, osim obaveza koje su obuhvaćene Ugovorom o reprogramiranju obaveza,
4. aplikant kojem budu odobrena sredstva neće moći u naredne 3 (tri) godine od puštanja u rad izvršiti prodaju bazena, izdavanje na dugoročni zakup trećim licima niti na drugi način ograničiti upotrebu bazena za korisnike iz tačke d) ovog posebnog uslova.
5. Posebni uslovi za apliciranje u okviru drugog posebnog cilja su:
6. da su registrovani, zaključno sa 31.12.2023. godine, osim u slučaju preregistracije u skladu sa Zakonom o privrednim društvima;
7. da se ne nalaze u procesu stečaja ili likvidacije ili blokade računa,
8. da nemaju neizmirenih obaveza za poreze i doprinose, uključujući i neizmirene obaveze koje su obuhvaćene ugovorom o reprogramiranju obaveza.
9. Posebni uslovi za apliciranje u okviru trećeg posebnog cilja su:
10. da su registrovani u 2024. godini u skladu sa Zakonom o privrednim društvima.
11. da imaju biznis plan za otvaranje nove djelatnosti.

(7.5.)

(Kandidovanje prijedloga projekta za sredstvima)

1. Prijedlozi projekta za sredstvima dostavljaju se nakon objavljivanja javnog poziva, koji se raspisuje u skladu sa odredbama Programa.
2. Prijedlozi projekta dostavljaju se isključivo u aplikacionoj formi za projekte.
3. Minimalno jedan javni poziv će se raspisati za sve specifične ciljeve programa za koje su Programom predviđena sredstva. Ministarstvo za privredu može raspisati i javni poziv za pojedinačne ciljeve Programa u skladu sa prilivom budžetskih sredstava.
4. Pravilno popunjavanje propisane forme omogućava da se svi aspekti prijedloga projekta objektivno selektiraju i procjene.
5. Svi prijedlozi projekta se procjenjuju u skladu sa procedurama apliciranja, selekcije, evaluacije i rangiranja. Procjenjivanje prijava za podsticaje provodi se u skladu sa procedurama apliciranja.

TAČKA 8.

PROCEDURE APLICIRANJA, SELEKCIJE I EVALUACIJE PROJEKATA ZA SREDSTVIMA

(8.1)

(Aplikanti)

Pravna lica i poduzetnici koja/i ispunjavaju opšte i posebne uslove za učestvovanje u Programu i koja/i u formi propisanoj od strane Ministarstva za privredu dostave prijedlog projekta za sredstvima imaju status aplikanta.

U slučaju odobravanja dodatnih sredstava za potrebe implementacije Programa, prvi javni poziv se raspisuje u roku od 10 dana od dana dobijanja saglasnosti koja je propisana Programom. Javni poziv minimalno sadrži sažetak svrhe, opšteg i posebnog cilja, način raspodjele i rokove za dostavljanje aplikacija.

Javni poziv se objavljuje na internet stranici Vlade Bosansko-podrinjskog kantona Goražde i u jednom ili više elektronskih medija.

Krajnji rok za objavljivanje javnih poziva je 29. novembar 2024. godine.

(8.2)

(Kandidovanje prijedloga projekata)

1. Aplikant može kandidovati prijedlog projekta u kojem je planirano su/finansiranje troškova projekta iz sredstava programa i može dostaviti samo jedan prijedlog projekta.
2. Ministarstvo može raspisati i drugi javni poziv za dostavljanje prijedloga projekata ukoliko se u prvom javnom pozivu ne utroše sva planirana sredstva programa, ukoliko dođe do povećanja budžeta, te ukoliko sredstva planirana za finansiranje projekata ne utroše u vremenskom planu koji je definisan Programom ili izmjenom i dopunom Programa.
3. Obavezni sadržaj prijedloga projekta je definisan u formi za apliciranje koja se nalazi u Prilogu 1. ovog programa.

(8.3)

(Finansiranje zahtjeva za sredstvima)

1. Minimalni i maksimalni iznos subvencija koji na osnovu zahtjeva može biti zatražen za prvi posebni cilj za projekte je u rasponu od 100.000 KM do 350.000 KM.

- Minimalni i maksimalni iznos subvencija koji na osnovu zahtjeva može biti zatražen za drugi posebni cilj je u rasponu od 5.000 KM do 10.000 KM.

- Minimalni i maksimalni iznos subvencija koji na osnovu zahtjeva može biti zatražen za treći posebni cilj je u rasponu od 3.000 KM do 8.000 KM.

- Aplikanti su obavezni osigurati vlastito učešće u sufinansiranju projekta u iznosu od minimalno 20 % od vrijednosti apliciranog projekta.

1. Prijedlozi projekata čiji ukupni iznosi prelaze minimalni i maksimalni iznos projekta u kojima je planirani grant veći ili manji od utvrđene visine i projekti pisani rukom će u fazi administrativne provjere biti automatski odbijeni kao neprihvatljivi za finansiranje.
2. Pravna lica i poduzetnici koja/i su dobijali sredstva u 2023. godini nemaju pravo učešća po ovom Programu.

(8.4)

(Otvaranje aplikacija i administrativna provjera)

1. Otvaranje aplikacija, administrativna provjera i ocjenjivanje prijedloga projekata provodi se najkasnije 30 dana od zatvaranja javnog poziva.
2. Administrativna provjera se provodi u cilju utvrđivanja da li pravno lice koje je dostavilo aplikaciju ispunjava uslove za dobijanje statusa aplikanta u skladu da odredbama ovog Programa. Administrativnu provjeru i ocjenjivanje aplikacija provodi komisija Ministarstva za privredu Bosansko-podrinjskog kantona Goražde. Komisija provjerava da li je aplikacija zadovoljila slijedeće uslove.
3. da je aplikacija dostavljena u roku i na način predviđen Programom,
4. da je aplikacija potpuna i ispravno popunjena u skladu sa propisanom formom,
5. da su dostavljeni svi prilozi na način predviđen Programom,
6. da aplikant ispunjava opšte uslove za učestvovanje u Programu,
7. da aplikant ispunjava posebne uslove za učestvovanje u Programu,
8. da je aplikacija u skladu prioritetima, posebni uslovi i ograničenja za korištenje podrške,
9. da je aplikacija usklađena sa svrhom programa, opštim ciljem Programa, da je zahtjevana podrška u skladu sa posebnim ciljevima Programa, da je predloženo finansiranje u skladu sa odredbama o finansiranju, da su ispunjeni uslovi i kriteriji za ostvarivanje podsticaja.
10. Ukoliko su ovi uslovi ispunjenji, Komisija će aplikaciju evaluirati u skladu sa odredbama Programa.
11. Komisija može zatražiti od aplikanta dostavljanje dodatne dokumentacije ukoliko je očigledno da je dokument izostavljen zbog slučajne tehničke greške, a što se može indirektno utvrditi na osnovu preostale dostavljene dokumentacije. Komisija može zatražiti dopunu dokumentacije za maksimalno dva dokaza o ispunjavanju opštih ili posebnih uslova koja su propisana Programom. U suprotnom aplikacija će i bez evaluacije biti odbijena iz administrativnih razloga.
12. Aplikacije pisane rukom će biti automatski odbijene.

Nakon provedene procedure, Ministarstvo za privredu će obavijestiti sve aplikante o rezultatima administrativne provjere.

(8.5)

(Evaluacija dostavljenih prijedloga projekta)

1. Komisija formirana od strane Ministra za privredu u roku koji je utvrđen u Programu otvara dostavljene aplikacije i odabira aplikante koji su dostavili potpunu dokumentaciju.
2. Komisija provodi evaluaciju i ocjenjivanje dostavljenih prijedloga aplikacija nakon provedene administrativne provjere.

(3) Komisija sve dostavljene aplikacije razmatra i evaluira u periodu od maksimalno 30 dana od završetka administrativne provjere.

1. U evaluaciju projekata komisija primjenjuje pet grupa kriterija i to:
2. Finansijski i operativni kapaciteti aplikanta
3. Relevantnost
4. Metodologija
5. Održivost
6. Budžet i troškovna efikasnost

(8.6)

(Ocjenjivanje/evaluacija aplikacija)

1. Evaluacija aplikacija se provodi na osnovu kriterija i skale za evaluaciju. Evaluacijski kriteriji su podjeljeni u okviru grupa i podgrupa. Za svaku podgrupu komisija daje ocjenu između 1 i 5 prema slijedećim redoslijedom:

1 - veoma slabo;

2 - slabo;

3 - adekvatno;

4 - dobro;

5 - veoma dobro.

1. Svaka ocjena se množi sa koeficijentom koji je za svaki kriterij predviđen u evaluacijskoj skali. Maksimalan broj bodova za projekat iznosi 100.
2. Projekti koji imaju manje od 70 bodova odbacuju se u prvom krugu selekcije. Ukoliko je ukupan rezultat u poglavlju **relevantnost** manji od 15, aplikacija se odbija bez obzira na dobiven ukupan maksimalan broj bodova.
3. Ukoliko je ukupan rezultat u poglavlju **budžet i troškovna efikasnost** manji od 15, aplikacija se odbija bez obzira na dobiven ukupan maksimalan broj bodova.
4. Komisija će procjenjivati vrijednost kriterija. Prilikom određivanja vrijednosti kriterija komisija će se pridržavati prioriteta, posebnih uslova, finansijskih kriterija i načina rangiranja koji su propisani programom. Svi članovi komisije dodjeljuju ocjene, a ukupan broj bodova se dobija kada se ocjene dobivene od svih članova komisije podjeli sa brojem članova komisije.

(8.7.)

(Kriteriji i skala za evaluaciju)

|  |  |  |
| --- | --- | --- |
| KRITERIJ | SKALA | |
| Projekti |  |
|  |  |  |
| 1. **Finansijski i operativni kapaciteti aplikanta** | **10** |  |
| 1.1. Procjenjeni nivo iskustva aplikanta u upravljanju projektom? | 5 |  |
| * 1. Procjenjeni nivo finansijskih kapaciteta aplikanta neophodnihg za implementaciju projekata? | 5 |  |
| 1. **Relevantnost** | **30** |  |
| * 1. Koliko je aplikacija relevantna za svrhu, opšti i posebne ciljeve programa? | 10 |  |
| * 1. Koliko je aplikacija relevantna za prioritetne aktivnosti programa? | 10 |  |
| 2.3. Koliko je aplikacija relevantna za očekivane rezultate programa? | 10 |  |
| 1. **Metodologija** | **10** |  |
| * 1. Da li su aktivnosti u prijedlogu projekta odgovarajuće i konzistentne sa ciljevima i očekivanim rezultatima projekta? | 5 |  |
| * 1. Koliko je koherentan dizajn projekta, konkretna analiza problema, da li su predložene aktivnosti odgovarajuće za rješavanje prezentiranog problema, te da li su na zadovoljavajući način planirani raspoloživi resursi aplikanta neophodni za ostvarivanje planiranih rezultata iz projekta? | 5 |  |
| 1. **Održivost** | **20** |  |
| * 1. Da li će mjere podrške programa značajnije doprinijeti rješavanju problema koji je naveden u prijedlogu projekta? | 5 |  |
| * 1. Da li predložene aktivnosti mogu imati pozitivne efekte na poboljšanje stanja u privredi na području Bosansko-podrinjskog kantona Goražde? | 10 |  |
| * 1. Da li predložene aktivnosti mogu imati pozitivne multiplikativne efekte na sektor u kojem aplikant posluje na području Bosansko-podrinjskog kantona Goražde? | 5 |  |
| 1. **Budžet i troškovna efikasnost** | **30** |  |
| * 1. Da li je odnos između planiranih troškova i očekivanih rezultata zadovoljavajući? | 10 |  |
| * 1. Da li je visina predloženih troškova adekvatna za implementaciju planiranih aktivnosti? | 10 |  |
| * 1. Da li su predloženi troškovi aktivnosti obrazloženi na način da dokazuju da će sredstva programa biti iskorištena na efikasan i ekonomičan način? | 10 |  |
| **MAKSIMALAN BROJ BODOVA** | **100** |  |

(8.8)

(Procedure odobravanja prijedloga projekata)

1. Za projekte koji su u procesu evaluacije dobili više od 70 bodova, komisija rangira po broju osvojenih bodova.
2. U procesu odobravanja, komisija može uvidom na terenu provjeriti stanje u pogledu uklađenosti stvarnog stanja sa stanjem navedenim u prijedlogu projekta.
3. Nakon provedenog rangiranja odobravaju se svi najbolje rangirani projekti do visine raspoloživih sredstava koja su Programom definisana za svaki pojedinačni cilj. Svi najbolje rangirani projekti za koje postoje rasploživa sredstva imaju status odobrenih projekata.
4. Prijedlozi projekata koji imaju više od 70 bodova, ali za čije finansiranje nema raspoloživih sredstava, stavljaju se na listu čekanja u slučaju obezbjeđenja dodatnih sredstava za program ili donošenja odluke o preraspodjeli sredstava u skladu sa odredbama programa. U suprotnom prijedlog projekta se odbija.
5. Odobrene projekte Ministarstvo za privredu predlaže Vladi Bosansko-podrinjskog kantona Goražde da donese Odluku o odobravanju prijedloga projekta koji će se sufinansirati iz sredstava budžeta Bosansko-podrinjskog kantona Gorazde – ekonomski kod 614 500– Subvencije privatnim preduzećima i poduzetnicima.
6. Ukoliko se radi o odobrenom projektu kojim se korisniku odobrava isplata sredstava u novcu, istovremeno sa prijedlogom Odluke o odobravanju prijedloga projekta, Vladi kantona se dostavlja odobreni prijedlog projekta i prednacrt Ugovora o sufinansiranju odobrenog projekta.
7. Ukoliko se Odlukom Vlade Bosansko-podrinjskog kantona Goražde odobrava iznos granta veći od 10.000 KM, prije potpisivanja Ugovora, nacrt Ugovora dostavlja se Kantonalnom pravobranilaštvu BPK Goražde na mišljenje.
8. U slučaju da je planirano finansiranje projekta iz Programa veće od 6.000 KM i manje od 50.000 KM, uz prednacrt Ugovora podnosi se i Prijedlog Zaključka Vlade o davanju saglasnosti Ministru za privredu za potpisivanje Ugovora. Ukoliko je iznos odobrenog granta veći od 50.000 KM, uz prednacrt Ugovora podnosi se i prijedlog Zaključka o davanju saglasnosti Premijeru Bosansko-podrinjskog kantona Goražde za zaključivanje Ugovora o finansiranju projekta.
9. Nakon prihvatanja prijedloga Odluke od strane Vlade Bosansko-podrinjskog kantona Goražde, i pribavljenog mišljenja Kantonalnog pravobranilaštva BPK Goražde na nacrt Ugovora, pristupa se potpisivanju Ugovora za sufinansiranje projekta o čemu se aplikant pismeno obavještava. Ugovorom se definiše način implementacije projekta, vrijeme implementacije, obaveze korisnika sredstava i Ministarstva za privredu Bosansko-podrinjskog kantona Goražde i način obezbjeđenja instrumenata za namjenski utrošak sredstava.
10. Nakon potpisivanja Ugovora, Ministarstvo za privredu predlaže Vladi Bosansko-podrinjskog kantona Goražde da u skladu sa Zakonom o izvršenju Budžeta, donese Odluku o odobravanju sredstava iz budžeta kantona–ekonomski kod 614 500 – Subvencije privatnim preduzećima i poduzetnicima u skladu sa potpisanim Ugovorom.
11. Nakon prihvatanja prijedloga Odluke o odobravanju zahtjeva za isplatom sredstava od strane Vlade Bosansko-podrinjskog kantona Goražde, zahtjev za plaćanje se dostavlja Ministarstvu za finansije Bosansko-podrinjskog kantona Goražde.
12. Podnosioci aplikacija za sredstvima čiji projekti nisu odobreni i nisu objavljene u predloženim rang listama korisnika grant sredstava mogu uložiti prigovor Ministarstvu za privredu Bosansko-podrinjskog kantona Goražde u roku od 7 (sedam) dana od dana objave rang liste na oglasnoj ploči Ministarstva za privredu Bosansko-podrinjskog kantona Goražde i na web stranici Bosansko-podrinjskog kantona Goražde ([www.bpkg.gov.ba](http://www.bpkg.gov.ba)), radi provjere činjenica i objektivnosti ocjene prijava.

TAČKA 9.

PRIORITETI, OGRANIČENJA, FINANSIJSKI KRITERIJI I NAČIN RANGIRANJA

(9.1)

(Prioritetne aktivnosti)

1. Prioritetne aktivnosti i mjere u okviru prvog posebnog cilja su:
2. podrška privrednim subjektima kroz sufinansiranje radova i nabavku opreme za rekreacione komplekse – bazene otvorenog tipa na području Grada Goražde,
3. zapošljavanje novih radnika u periodu od 3 (tri) godine od puštanja u rad bazena u ljetnoj sezoni,
4. zadržavanje novouposlenih radnika u periodu od naredne 3 (tri) godine od puštanja u rad bazena u ljetnoj sezoni.
5. Prioritetne aktivnosti i mjere u okviru drugog posebnog cilja su:
6. zapošljavanje i zadržavanje novouposlenihh radnika u periodu od 3 (tri) godine od dana dobijanja grant sredstava,
7. podrška kako bi se omogućila održivost privrednim društvima.
8. Prioritetne aktivnosti i mjere u okviru trećeg posebnog cilja su:
9. Pokretanje novih djelatnosti u 2024. godini.

(9.2)

(Način rangiranja)

1. Prilikom ocjenjivanja finansijskih i operativnih kapaciteta prednost će se dati aplikantima koji redovno izmiruju obaveze prema porezima i doprinosima u odnosu na aplikante koji imaju reprogram duga, koji su duži vremenski period aktivni na području kantona, koji su veći broj godina poslovali sa dobitkom, koji imaju bolju organizacionu strukturu.
2. Prilikom ocjenjivanja relevantnosti projekta prednost će se davati projektima koji su predviđeni Programom, a komisija će voditi računa o raznolikosti i zastupljenosti proizvodnje proizvoda i usluga na području kantona koje su predmet apliciranih projekata.
3. Prednost će se dati aplikacijama koje imaju za cilj realizaciju prioritetnih aktivnosti i mjera predviđenim ovim programom. Posebna pažnja će biti data aplikacijama koje doprinose ostvarivanju više prioritetnih aktivnosti i mjera predviđenih programom.
4. Prednost u pružanju podrške će se dati projektima koji omogućavaju ostvarivanje većih rezultata koji su predviđeni ovim programom.
5. Prilikom ocjenjivanja metodologije ocjenjivat će se metode i predloženi način realizacije aktivnosti. Aplikacije koje imaju bolje razrađenu metodologiju i koherentniji plan implementacije projekta će imati prednost pri rangiranju.
6. Prilikom ocjenjivanja održivosti projekta, prednost imaju aplikacije koje na sveobuhvatniji način rješavaju problem i omogućavaju ostvarivanje rezultata i koje mogu dugoročno osigurati nastavak aktivnosti i nakon završetka projekta.
7. Prikom ocjenjivanja budžeta i troškovne efikasnosti prednost će se dati aplikacijama koje bolje ispunjavaju finansijske kriterije programa.

TAČKA 10.

NAZIV KORISNIKA SREDSTAVA

(10.1)

(Korisnici sredstava)

1. Korisnici sredstava Programa su pravna lica koja ispunjavaju opšte i posebne uslove Programa i koja su uspješno završila proces apliciranja, selekcije i evaluacije i koja su uspješno rangirana za korištenje sredstava iz ovog Programa.

(10.2)

(Registar korisnika)

Ministarstvo za privredu Bosansko-podrinjskog kantona Goražde vodi registar korisnika u kojem se nalaze svi relevantni podaci o datoj državnoj pomoći u okviru ovog programa za period od pet godina od godine dobijanja državne pomoći.

TAČKA 11.

PROCJENA REZULTATA

(11.1)

(Pregled očekivanih rezultata podrške)

1. Očekivani rezultati Programa podrške razvoju privatnim preduzećima i poduzetnicima su:

* obnovljen bazen i nabavljena oprema za rekreacioni kompleks – bazen otvorenog tipa na području Grada Goražde;
* puštanje bazena u rad u ljetnoj sezoni 2024. godine;
* otvaranje novih radnih mjesta;
* zadržavanje postojećih radnih mjesta;
* poboljšana konkurentska prednost u oblasti ljudskih resursa, istraživanja, razvoja i unaprijeđenje uslova rada zaposlenih radnika;
* povećanje obima poslovanja i omogućavanje dugoročnog stabilnog poslovanja preduzeća.
* registracija novih privrednih društava (START-UP).

1. Aplikanti su dužni u prijedlogu projekta navesti specifične rezultate koji su direktno povezani sa djelatnošću privrednih društava i moraju biti mjerljivi i jasno vremenski određeni.
2. Sve aplikacije koje se podnose za finansiranje iz sredstava programa će biti procjenjivani u odnosu na njihove očekivane rezultate. Očekivani rezultati prijedloga projekata za sredstvima se procjenjuju u odnosu na očekivane rezultate programa.

(11.2)

(Kvantitativni pregled očekivanih rezultata)

1. Mjerenje rezultata aktivnosti će se vršiti na osnovu rezultata monitoringa implementacije i rezultata obilaskom radova na terenu i na osnovu pismenih izvještaja izvođača radova i montažera opreme.
2. U cilju osiguranja procjene rezultata Programa odabrani korisnici koji su dobili podršku, dužni su nakon utroška odobrenih sredstava dostaviti Ministarstvu za privredu Bosansko-podrinjskog kantona Goražde Izvještaj o provedenim aktivnostima koje su odobrene za finansiranje iz Programa. Odabrani korisnici dužni su dostaviti Izvještaj o utrošku sredstava. Forma i sadržaj Izvještaja o utrošku sredstava će biti dostavljena svim korisnicima sredstava.

(11.3)

(Monitoring implementacije programa)

1. Monitoring se provodi sa ciljem utvrđivanja da li se implementacija podržanih aktivnosti provodi u skladu sa potpisanim Ugovorima i u skladu sa odredbama ovog programa. U cilju osiguranja procjene rezultata odabrani korisnici sredstava su dužni nakon utroška sredstava dostaviti Ministarstvu za privredu Bosansko-podrinjskog kantona Goražde Izvještaj o provedenim aktivnostima koje su odobrene za finansiranje iz Programa.
2. Nadzor realizacije Programa vrši Ministarstvo za privredu Bosansko-podrinjskog kantona Goražde.
3. Mjerenje rezultata i provedenih aktivnosti će se vršiti na osnovu monitoringa implementacije projekta, sačinjavanjem zapisnika uz koji će biti sva neophodna dokumentacija kojom se dokazuje implementacija radova odnosno implementacija namjenskog utroška dodijeljenih sredstava.
4. U slučaju da rezultati monitoringa ukažu na značajan zaostatak u ispunjavanju ugovorenih obaveza, Ministarstvo za privredu predlaže Vladi Bosansko-podrinjskog kantona Goražde donošenje Odluke o povratu dodjeljenje državne pomoći ili preusmjeravanje u skladu sa odredbama programa.

TAČKA 12.

PROCJENA NEPREDVIĐENIH RASHODA I RIZIKA

(12.1)

(Nepredviđeni rashodi)

1. Nepredviđeni rashodi za Programom predviđene aktivnosti mogu se pojaviti samo kao rezultat promjena unutar interne strukture Programa, ali ne i do povećanja ukupnih nepredviđenih rashoda Programa.

(12.2)

(Rizici)

1. Kako bi se smanjili rizici u procesu implementacije Programa omogućavaju se službenicima Ministarstva terenske posjete i prikupljanje dodatnih informacija neophodnih za proces selekcije, te monitoring u toku same implementacije aktivnosti i mjera koje su podržane ovim Programom.
2. Aplikanti su dužni planirati odgovarajuće mjere koje će poduzeti u slučaju ostvarivanja rizika koji mogu uticati na ostvarivanje ciljeva i rezultata koji su predviđeni u aktivnostima i mjerama za koje su dobili podršku iz ovog Programa.

TAČKA 13.

POTREBAN BROJ RADNIKA ZA PROVOĐENJE PROGRAMA

Za provođenje Programa su nadležni zaposleni u Ministarstvu za privredu Bosansko-podrinjskog kantona Goražde i Program ne zahtjeva angažovanje dodatnih radnika na provođenju Programa.

Broj: 04-11-374-2/24. godine

Goražde, 26.02.2024. godine

**M I N I S T A R**

\_\_\_\_\_\_\_\_\_\_\_\_\_\_\_\_\_\_\_

**Zijad Briga**

Saglasnost na ovaj Program dala je Vlada Bosansko-podrinjskog kantona Goražde, Odlukom broj:

03-11-410/24 dana 26.02.2024. godine